**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը**

 «Կուսակցությունների մասին» սահմանադրական օրենքի, ինչպես նաև «Կոռուպցիայի կանխարգելման հանձնաժողովի մասին» օրենքի (այսուհետ՝ Օրենք) փոփոխություններով Կոռուպցիայի կանխարգելման հանձնաժողովին (այսուհետ՝ Հանձնաժողով) է վերապահվել Օրենքով սահմանված դեպքերում և կարգով կուսակցությունների ընթացիկ ֆինանսական գործունեության նկատմամբ վերահսկողության իրականացումը, իսկ Օրենքի 40.2-րդ հոդվածի 5-րդ մասով սահմանվել է, որ «Աուդիտորական կազմակերպությունների ընտրության կարգը և նրանց ներկայացվող պահանջները սահմանում է Հանձնաժողովը։ (...)»:

Հիմք ընդունելով վերոգրյալ օրենսդրական կարգավորումները՝ Հանձնաժողովի 2022 թվականի հունիսի 17-ի «Աուդիտորական կազմակերպությունների ընտրության կարգը և նրանց ներկայացվող պահանջները սահմանելու մասին» որոշման (այսուհետ՝ Որոշում) Հավելվածի 36-րդ կետով սահմանվել է աուդիտորական ծառայությունների մատուցման պայմանագրի գնի որոշման մեթոդաբանությունը: Ըստ մեթոդաբանության՝ «Պայմանագրի գինը որոշվում է հիմք ընդունելով սահմանված ժամկետում աուդիտորական կազմակերպություններից ստացված գնային առաջարկների միջնարժեքը (մեդիան), որը հավասար է ստացված գնառաջարկների ըստ աճման կարգավորված շարքի հավասար մասերի բաժանման արդյունքում զույգ թվով շարքի դեպքում՝ 2 կենտրոնական արժեքների միջին թվաբանականին, իսկ կենտ թվով շարքի դեպքում՝ կենտրանական արժեքին (կիսորդին)։»:

Պայմանագրի գնի որոշման համար Հանձնաժողովը կուսակցություններից պահանջել և ստացել է աուդիտի կազմակերպման համար անհրաժեշտ տեղեկությունները, որոնք տրամադրվել են աուդիտորական կազմակերպություններին՝ ներկայացնելու գնառաջարկներ: Սահմանված ժամկետում Հանձնաժողովը ստացել է գնային առաջարկներ 6 աուդիտորական կազմակերպություններից:

Հիմք ընդունելով Որոշմամբ սահմանված մեթոդաբանությունը՝ պարտադիր աուդիտի ենթակա կուսակցությունների աուդիտի պայմանագրի գները սահմանվել են հետևյալ կերպ.

|  |  |  |
| --- | --- | --- |
| 1 | «Հայաստանի դեմոկրատական» | 1170000 |
| 2 | «Վերածնվող Հայաստան» | 1194000 |
| 3 | «Մեր տունը Հայաստանն է» | 1230000 |
| 4 | «Հայրենիք» | 1455000 |
| 5 | «Ապրելու երկիր» | 1485000 |
| 6 | «Հայաստանի Հանրապետական» | 3120000 |
| 7 | «Հայ յեղափոխական դաշնակցություն» | 2320000 |
| 8 | «Բարգավաճ Հայաստան» | 960000 |
| 9 | «Հանրապետություն» | 810000 |
| 10 | «Քաղաքացիական պայմանագիր» | 4800000 |
| 11 | «Լուսավոր Հայաստան» | 840000 |
|   | Ընդամենը | 19384000 |

1. **Առաջարկվող կարգավորման բնույթը և ակնկալվող արդյունքը**

«Կուսակցությունների մասին» ՀՀ սահմանադրական օրենքի 28-րդ հոդվածի 3-րդ մասով սահմանված է. «Պետական ֆինանսավորում հատկացվում է այն կուսակցությանը, որի ընտրական ցուցակն Ազգային ժողովի վերջին ընտրությունների ժամանակ ստացել է քվեարկությանը մասնակցած բոլոր կուսակցությունների ընտրական ցուցակների օգտին կողմ տրված ձայների ընդհանուր թվի և անճշտությունների թվի գումարի երկու տոկոսը: Պետական ֆինանսավորումը հատկացվում է միայն այն կուսակցությունների դաշինքներին, որոնք հաղթահարել են «Հայաստանի Հանրապետության ընտրական օրենսգիրք» սահմանադրական օրենքով նախատեսված ընտրական արգելապատնեշը․․․»։ 2022 թվականի պետական բյուջով ՀՀ Ազգային ժողովի կողմից իրականացվող «1024. ՀՀ Ազգային ժողովի լիազորությունների իրականացման ապահովում» ծրագրի «12002. Աջակցություն կուսակցություններին և կուսակցությունների դաշինքներին» միջոցառման գծով նախատեսված ծախսերի շրջանակներում, հիմք ընդունելով գործող օրենսդրության պահանջները, պետական ֆինանսավորման շահառուներն են համարվել «Քաղաքացիական պայմանագիր», «Հանրապետություն», «Բարգավաճ Հայաստան» կուսակցությունները և «Հայաստան դաշինքը»։

 «12002. Աջակցություն կուսակցություններին և կուսակցությունների դաշինքներին» միջոցառման գծով շահառուներ հանդիսացող կուսակցությունների և կուսակցությունների դաշինքների աուդիտորական ծառայությունների ձեռքբերման գումարը կազմում է 10,084,000 ՀՀ դրամ, որից «Քաղաքացիական պայմանգիր» կուսակցություն՝ 4,800,000 ՀՀ դրամ, «Հանրապետություն» կուսակցություն՝ 810,000 ՀՀ դրամ, «Բարգավաճ Հայաստան» կուսակցություն՝ 960,000 ՀՀ դրամ, «Հայաստան դաշինք» 3,514,000 ՀՀ դրամ (որում ներառված են՝ «Հայ հեղափոխական դաշնակցություն» կուսակցությունը՝ 2,320,000 ՀՀ դրամ, «Վերածնվող Հայաստան» կուսակցությունը՝ 1,194,000 ՀՀ դրամ), իսկ մյուս կուսակցություններինը՝ 9,300,000 ՀՀ դրամ, որից «Հայաստանի դեմոկրատական»՝ 1,170,000 ՀՀ դրամ, «Մեր տունը Հայաստանն է»՝ 1,230,000 ՀՀ դրամ, «Հայրենիք»՝ 1,455,000 ՀՀ դրամ, «Ապրելու երկիր»՝ 1,485,000 ՀՀ դրամ, «Հայաստանի Հանրապետական»՝ 3,120,000 ՀՀ դրամ և «Լուսավոր Հայաստան»՝ 840,000 ՀՀ դրամ:

Ստեղծված իրավիճակը կարգավորելու նպատակով, առաջարկվում է ՀՀ Ազգային ժողովի կողմից իրականացվող 01.01.01 «1024. ՀՀ Ազգային ժողովի լիազորությունների իրականացման ապահովում» ծրագրի «12002. Աջակցություն կուսակցություններին և կուսակցությունների դաշինքներին» միջոցառման գծով նախատեսված ծախսերի շրջանակներում 4819 «Նվիրատվություններ այլ շահույթ չհետապնդող կազմակերպություններին» հոդվածից, ինչպես նաև 11.01.01 «1139. ՀՀ կառավարության պահուստային ֆոնդ» ծրագրի «11001. ՀՀ կառավարության պահուստային ֆոնդ» միջոցառման գծով նախատեսված ծախսերի 4891 «Պահուստային միջոցներ» հոդվածից 01.06.01 «1181. Կոռուպցիայի կանխարգելման համակարգի զարգացման ապահովում» ծրագրի «11001. Կոռուպցիայի կանխարգելում և բարեվարքության համակարգի զարգացում» միջոցառման 4235 «Կառավարչական ծառայություններ» հոդված վերաբաշխել համապատասխանաբար 10,084.0 հազար և 9,300.0 հազար ՀՀ դրամ:

Որոշման նախագծի ընդունմամբ Կոռուպցիայի կանխարգելման հանձնաժողովը հնարավորություն կունենա ապահովելու վերոնշյալ օրենսդրական ակտերով պարտադիր աուդիտի ենթակա կուսակցությունների աուդիտորական ծառայությունների դիմաց ֆինանսավորումը:

1. **Նախագծի մշակման գործընթացում ներգրավված ինստիտուտները և անձինք**

 Նախագիծը մշակվել է Կոռուպցիայի կանխարգելման հանձնաժողովի կողմից:

1. **Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Սույն որոշման նախագծի ընդունմամբ պետական բյուջեում ծախսերի կամ եկամուտների փոփոխություններ նախատեսված չեն:

Որոշման նախագծի ընդունումը չի հանգեցնում ՀՀ պետական բյուջեից լրացուցիչ միջոցներ հատկացնելու անհրաժեշտության: Նվազեցվող գումարի չափով ՀՀ պետական բյուջեի հաշվին ֆինանսական միջոցների վերականգնման անհրաժեշտությունը բացակայում է։

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը բխում է Կառավարության 2021-2026թթ. ծրագրի 5-րդ «Իրավունք և արդարադատություն» գլխի 5.5 «Կոռուպցիայի դեմ պայքար» բաժնի համապատասխան դրույթներից: